Apr 22,2015
తమిళనాడులో కోకా కోలాకు ఎదురుదెబ్బ
చెన్నయ్ : ప్రముఖ బహుళజాతి శీతల పానియాల కంపెనీ కోకాకోలాకు తమిళనాడులో ఎదురుదెబ్బ తగిలింది. ఆ కంపెనీ పెరుందురయిలో ఏర్పాటు చేయబోయే ప్లాంట్‌పై ఇక్కడి రైతులు, స్థానిక ప్రజల నుంచి తీవ్ర వ్యతిరేకత రావడంతో తమిళనాడు పరిశ్రమల శాఖ ఇది వరకు ఇచ్చిన అనుమతిని రద్దు చేసింది. హిందుస్థాన్‌ కోకా కోలా బేవరేజిస్‌ ప్రయివేటు లిమిటెడ్‌ (హెచ్‌సిసిబిపిఎల్‌)కు కేటాయించిన భూములను సైతం వెనక్కి తీసుకోనుందని సమాచారం. ఆరు మాసాల గడువు సమయంలో నిర్మాణం పూర్తిచేయకపోవడంతో అనుమతులు రద్దు చేయాల్సి వచ్చిందని స్టేట్‌ ఇండిస్టీస్‌ ప్రమోషన్‌ కార్పొరేషన్‌ ఆఫ్‌ తమిళనాడు (ఎస్‌ఐపిసిఒటి) అధికారులు పేర్కొన్నారు.ప్రభుత్వం నుంచే త్వరితగతిన అనుమతులు రాకపోవడంతో ఈ ప్రాజెక్టు ఆలస్యం అయ్యిందని ఆ కంపెనీ పేర్కొంది. రూ.500 కోట్లతో ఈ ప్రాజెక్టు నిర్మాణం చేయాలని కోకాకోలా నిర్ణయించింది. ఇక్కడ జ్యూస్‌, ప్యాకేజుడ్‌ త్రాగునీరు తయారీకి గాను 71.3 ఎకరాలను ఎస్‌ఐపిసిఒటి కేటాయించింది. కాగా ఈ ప్లాంట్‌ను వ్యతిరేకిస్తు పెరుందురియలో గత గురువారం 3000 దుకాణాలను మూసివేశారు. ఈ ప్లాంట్‌ వల్ల భూగర్భ జలాలు అడుగంటుకుపోతాయని, పర్యావరణం దెబ్బతింటుందని వారు ఆందోళన వ్యక్తం చేశారు.
మీ స్నేహితులకు రికమెండ్ చెయ్యండి